Norsku stelpurnar fagna sigri á HM í Japan . EPA-EFE / FRANCK ROBICHON Þórir Hergeirsson og stelpurnar hans í norska kvennalandsliðinu í handbolta eru komin í undanúrslit á HM í Japan eftir þriggja marka sigur á Þjóðverjum í dag . Þórir heldur því áfram að gera frábæra hluti með norska liðið sem á enn á ný möguleika á að vinna verðlaun á stórmóti undir stjórn Selfyssingsins . Noregur vann leikinn 32 - 29 og sá til þess að Þýskaland komst ekki áfram í undanúrslitin . Noregur mætir Spáni í undanúrslitunum en Holland og Rússland spila síðan í hinum undanúrslitaleiknum . Norska liðinu nægði jafntefli en mátti alls ekki tapa . Jafntefli hefði einnig dugað þýsku stelpunum til að komast áfram . Í undanúrslitum á HM fyrir tveimur árum voru Holland , Noregur , Svíþjóð og Frakkland . Norsku stelpurnar hafa verið í undanúrslitum heimsmeistaramótsins þrjár HM-keppnir í röð og komist í úrslitaleikinn á þeim síðustu tveimur . Sænsku stelpurnar þurftu líka sigur í sínum leik til að komast í undanúrslitin en urðu að sætta sig við þriggja marka tap á móti Svartfjallalandi , 26 - 23 . Tapleikir Svía og Þjóðverjar , sem hefðu komist í undanúrslit með sigri í lokaumferðinni , þýða að þau enda bæði í fjórða sætinu í sínum milliriðli og spila því um sjöunda sætið í keppninni . Kari Skaar Brattset var markahæst í norska liðinu með sex mörk en þær Emilie Hegh Arntzen , Stine Bredal Oftedal og Marit Rosberg Jacobsen skoruðu allar fimm mörk í leiknum . Fyrirliðinn Stine Bredal Oftedal var síðan kosin besti maður vallarins en auk fimm marka þá gaf hún 9 stoðsendingar . Markvörðurinn Silje Margaretha Solberg varð fjórtán skot í leiknum en mörg þeirra voru afar mikilvæg á lokakafla leiksins . Norska liðið skoraði tvö síðustu mörk fyrri hálfleiksins og var 17 - 16 yfir í hálfleik . Liðið vann síðan fyrstu fimm mínútur seinni hálfleiks 5 - 1 og náði fimm marka forystu sem þær lifðu síðan á út leikinn .